વડોદરા પીએફ ઓફિસના વધુ એન્ફોર્સમેન્ટ ઓફિસર પાંચ લાખની લાંચ લેતા સીબીઆઇના હાથે ઝડપાયા
નવગુજરાત સમય | Publish Date: Jan 11 2019 7:21PM
- ઝડપાયેલા ઓફિસરની પત્ની ત્રણ મહિના અગાઉ જ એક લાખની લાંચ લેતા ઝડપાઇ હતી
વડોદરાની કર્મચારી ભવિષ્ય નિધિ સંગઠન (પ્રોવીડન્ટ ફંડ)ની ઓફિસમાં વધુ એક એન્ફોર્સમેન્ટ ઓફિસર પાંચ લાખની લાંચ લેતા સીબીઆઇના હાથે ઝડપાઇ ગયા છે. ઝડપાયેલા અધિકારી દ્વારા વીસ લાખની માંગણી કરવામાં આવી હતી. તેનો પહેલો હપ્તો લેતા જ સાણસામાં આવી ગયા છે. અગાઉ ત્રણ મહિના અગાઉ જ આ જ ઓફિસમાં એન્ફોર્સમેન્ટ ઓફિસર તરીકે ફરજ બજાવતા તેમના પત્ની પણ એક લાખની લાંચ લેતા ઝડપાયા હતા.
સૂત્રોના જણાવ્યા અનુસાર વડોદરાની એક કંપનીના સર્વેની કામગીરી માટે પીએફ ઓફિસના એન્ફોર્સમેન્ટ ઓફિસર રજનીશ તિવારીએ વીસ લાખની માંગણી કરી હતી. કંપનીના સંચાલકની આ લાંચ આપવાની તૈયારી નહી હોવાથી તેમણે ગાંધીનગર ખાતે સીબીઆઇ ઓફીસને આ મામલે જાણ કરી હતી. જેના પગલે છટકુ ગોઠવાયુ હતુ. વીસ લાખ પૈકીનો પાંચ લાખનો આજે પ્રથમ હપ્તો આજે આપવાનો હતો. આ હપ્તો સ્વીકારી રહેલા રજનીશ તિવારીને સીબીઆઇની ટીમે રંગે હાથ ઝડપી પાડ્યા હતા. સીબીઆઇએ રજનીશ તિવારીની સામે ગુનો દાખલ કરીને તેમની સામે વધુ કાર્યવાહી શરૂ કરી દીધી છે.
અત્રે ઉલ્લેખનીય છે કે વડોદરાની પીએફ ઓફિસમાં તિવારી દંપતી નોકરી કરતુ હતુ. રજનીશ તિવારી અને તેમના પત્ની પારુ તિવારી એક સાથે જ નોકરી કરતા હતા. ત્રણ માસ અગાઉ જ પારુ તિવારી એક લાખ રૂપિયા ની લાંચ કેસમાં સંડોવાયા હતા. તેમણે આગોતરા મેળવવા માટે ધમપછાડા કર્યા હોવા છતાય આગોતરા નહિ મળતા અંતે તેની ધરપકડ થઇ હતી. ત્રણ માસના ટુંકા સમયમાં તેમના પતિ રજનીશ તિવારી પણ સીબીઆઇના હાથે લાંચની રકમ સ્વીકારતા રંગેહાથ ઝડપાયા હતા.
આ ઉપરાંત પારૂ તિવારીનો ભાઇ ગુજરાત અને મધ્યપ્રદેશના બાળ તસ્કરી કૌભાંડનો મૂખ્ય સૂત્રધાર ડો. એ. રાજુ હોવાનું પણ બહાર આવ્યુ હતુ. આ ડો. એ. રાજુ પણ હાલમાં મધ્યપ્રદેશ પોલીસના સાણસામાં આવેલો છે.
ડો. એ. રાજુની સગીબેન પારૂ તિવારીએ ૧૯૯૮માં વડોદરામાં પીએફ ઓફિસમાં નોકરીએ લાગી હતી. આઇટી કંપનીણાં ધમકાવીને તેના માલિકને જેલમાં પુરાવી દેવાની ધમકી આપીને નાણાં ઉઘરાવતી હોવાના તેના પર આરોપ હતા. પીએફ કન્સલન્ટન્ટ હસમુખ ત્રિવેદી સાથેના વ્યવહારમાં પારૂએ અઢી લાખ રૂપિયા સેટલમેન્ટ કરવા માંગ્યા હતા. આખરે સવા લાખમાં સેટલમેન્ટ થયુ હતુ. જેના એક લાખ પારૂને આપવા માટે ફોન કર્યો હતો. છેવટે વચેટીયા હસમુખ મારફતે નાણાં લેવાના મામલે લાંચ રૂશ્વત વિરોધી વિભાગે પારૂને સાણસામાં લઇ લીધી હતી.